George: Vrou se lyk langs spoor nog nie geïdentifiseer | Netwerk24
Deur Jackie Kruger 18 September 2020 12:14
Sy was vermoedelik in haar middel 20's.
Haar lyk is gevind nadat die polisie die gebied gepatrolleer het en twee verdagte mans langs Nelson Mandela-boulevard naby Buco teëgekom het. Die mans het vermoedelik gesteelde eiendom in hul besit gehad.
Hulle het aan die polisie gesê dat hulle 'n jong vrou langs die spoorlyn gesien lê het. Volgens hulle het dit gelyk asof sy dood is.
Die polisie is soontoe en het op die lyk afgekom.
Die vrou het op haar maag langs die spoorlyn gelê. Haar hande was agter haar rug vasgemaak. Sy was in 'n pienk ski-broek en 'n wit T-hemp geklee en het lang gevlegte hare, wat blond gekleur is, gehad.
Die moontlikheid word ondersoek dat sy verkrag en verwurg is.
Kapt. Malcolm Pojie, 'n polisiewoordvoerder, sê die vrou is nog nie geïdentifiseer nie en vra die publiek se hulp.
Mense kan die ondersoekbeampte, ao. Jerome Malan, by 044 873 4715 of 065 912 2850 bel, of die tolvrye Stopmisdaad-nommer by 08600 10111 skakel.